## Educació publica la convocatòria perquè els docents puguen sol·licitar una comissió de servici

*** La presentació de sol·licituds serà des del 15 al 29 de maig
* Enguany s’ha avançat la convocatòria perquè els docents disposen de més temps per a avaluar la seua participació
* Una de les novetats és que s’inclou com a causa social el fet d’estar empadronat en algun dels municipis afectats per la riuada**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/12383)) d’este dijous la convocatòria perquè el personal docent puga sol·licitar i obtindre un lloc de treball en règim de comissions de servicis.

Després de negociar amb els sindicats educatius, el termini per a presentar les sol·licituds serà des del 15 fins al 29 de maig. L’inici d’este període coincidix amb la resolució definitiva del concurs general de trasllats.

La Conselleria d’Educació ha fet pública esta convocatòria amb antelació, respecte a altres anys, amb l’objectiu de garantir la seua màxima difusió i oferir al personal docent el temps necessari per a avaluar la seua possible participació i obtindre tota la informació rellevant.

Una de les novetats destacades d’esta convocatòria és el seu caràcter més obert, ja que permet la participació tant del personal docent amb destinació provisional com a definitiu. Així mateix, s’inclou com a causa social el fet d’estar empadronat en algun dels municipis que es van vore afectats per la riuada del passat 29 d’octubre.

Amb esta iniciativa, la Conselleria d’Educació reafirma la seua sensibilitat i el seu ferm compromís amb la millora contínua de les condicions laborals del personal docent de la Comunitat Valenciana.

Fecha: 17/04/2025